Baba glo tydens kaping uit motor gegooiArgieffoto Lt. Kay Makhubela, woordvoerder van die polisie, het gesê die voorval het verlede week plaasgevind. Volgens Makhubela het twee verdagtes ŉ vrou en haar baba in Naturena gekaap. Die verdagtes het die vrou glo uit die motor gedwing voordat hulle met die baba, wat steeds in die motor was, weggejaag het. ŉ Ooggetuie het aan verteenwoordigers van die opsporingsmaatskappy Tracker, wat gehelp het om die motor terug te vind, gesê die baba is deur die kapers by die motor se venster uitgegooi. Die baba is glo langs die pad gevind. Makhubela kon nie besonderhede verskaf oor waar die baba gevind is nie. Hy het gesê die baba was ongedeerd. Volgens Makhubela is die motor later verlate in Eldoradopark gevind. Hy het gesê niemand is nog in hegtenis geneem in verband met die voorval nie.